Լենինականի մսի-պահածոների կոմբինատ

Լենինականի մսի-պահածոների կոմբինատ, խորհրդային շրջանի սննդի արդյունաբերության ձեռնարկություն Լենինականում (այժմ՝ Գյումրի)։

Հիմնադրվել է 1935 թվականին։ Ունեցել է սպանդի, ենթամթերքների, աղիքի, ճարպի, էնդոկրինային, կաշվի աղաբռնվածքի, օգտաթափոնքաալբումինային, երշիկեղենի կիսաֆաբրիկատների, պահածոների (թիթեղյա և փայտյա տարաների բաժիններով) արտադրամասեր, սառնարան։ Արտադրել է միս, երշիկեղենի և ապուխտեղենի՝ ավելի քան 80, կիսաֆաբրիկատների՝ 12, պահածոների 22 տեսակ, մսոսկրային, արյան, ոսկրային ալյուր, ալբումին, տեխնիկան և սննդի ճարպ, պեպսին։

1935 թվականին ապրանքային արտադրության ծավալը կազմել է 8 228 000, 1976 թվականին՝ 37 108 000 խորհրդային ռուբլի։ Արտադրանքն իրացվել է Հայաստանում, հում ապխտած երշիկն առաքվել է նաև Մոսկվա, Թբիլիսի և այլ քաղաքներ։

1971 թվականին արժանացել է ԽՍՀՄ ԺՏՆՑ-ի բրոնզե մեդալի (երշիկեղենի նոր «Խճողակած ռուլետ» տեսակի համար), իսկ 1976 թվականին՝ ՀՍՍՀ ԺՏՆՑ-ի I աստիճանի դիպլոմի։ 1975 թվականին (Բուդապեշտում) և 1976 թվականին (Պրահայում) «Հողը՝ կերակրողը» ցուցահանդեսում ստացել է պատվոգիր և դիպլոմ։ 1974 թվականին կոմբինատին տրվել է հեղինակային արտոնագիր՝ երշիկեղենի գունավորման նոր (առանց նիտրիտի կիրառման) մեթոդի համար։

1988 թվականի Սպիտակի երկրաշարժից հետո գործարանն այլևս չի գործում։

Կատեգորիա:Գյումրու գործարաններ
Կատեգորիա:Հայաստանի արտադրող ընկերություններ